
 讗讘诇 转专讜诪讛 讘谞讙讬注讛 谞诪讬 讗住讜专. 讗注''讙 讚讗讬谉 注讜砖讛 专讘讬注讬 讛''讗 讚讗住讜专 诇讬讙注 讚讙讝专讬谞谉 砖诇讗 讬讘讗 诇讗讻讜诇: 讛讗讜讻诇 砖诇讬砖讬 砖诇 讞讜诇讬谉 砖谞注砖讜 注诇 讟讛专转 讛拽讚砖 讟讛讜专 诇讗讻讜诇 讘拽讚砖. 讻诪讜 砖讗讬谞讜 注讜砖讛 专讘讬注讬 讜讛讗 讚谞拽讟 讗讜讻诇 讜诇讗 谞拽讟 诪讙注 砖讗讬谞讜 注讜砖讛 专讘讬注讬 讗诐 谞讙注 讘拽讚砖 专讘讜转讗 谞拽讟 讚讛讗讜讻诇 讞诪讜专 诪诪讙注 讚讛讗 讗讜讻诇 讗转 砖诇讬砖讬 讛讜讬 砖谞讬 诇拽讚砖 讜讗''转 诇注谞讬谉 诪讗讬 讛讜讬 砖诇讬砖讬 讻讬讜谉 讚讗讜讻诇讜 讛讜讬 讟讛讜专 讗驻讬诇讜 诇讗讻讜诇 讘拽讚砖 讜讙诐 讗诐 谞讙注 讘拽讚砖 讗讬谞讜 注讜砖讛 专讘讬注讬 讜谞专讗讛 讚谞''诪 诇讻讬 讛讗 [讚转谞谉] (讚转谞讬讗) 讘驻专拽 拽诪讗 讚讟讛专讜转 讛砖专抓 诪讟诪讗 砖诇砖讛 讜驻讜住诇 讗讞讚 讘拽讚砖 讘讗讬讝讛 拽讚砖 讗诪专讜 讘拽讚砖 诪拽讜讚砖 讻诪讜 讞诇讜转 转讜讚讛 讜专拽讬拽讬 谞讝讬专 砖谞砖讞讟 注诇讬讛谉 讛讝讘讞 讜讛诪谞讞讜转 砖拽讚砖讜 讘讻诇讬 讗讘诇 讞诇讜转 转讜讚讛 讜专拽讬拽讬 谞讝讬专 砖诇讗 谞砖讞讟 注诇讬讛诐 讛讝讘讞 讜诪谞讞讜转 砖诇讗 拽讚砖讜 讘讻诇讬 讗讬谞谉 诇讗 讻拽讚砖 讜诇讗 讻讞讜诇讬谉 讗诇讗 讛专讬 讛谉 讻转专讜诪讛 讜讛砖专抓 诪讟诪讗 讘讛谉 砖谞讬诐 讜驻讜住诇 讗讞讚 讜讛砖转讗 诇注谞讬谉 讝讛 讬砖 讘讛谉 砖诇讬砖讬 讚砖讜讘 讗讬谉 砖讜讞讟讬谉 注诇讬讛诐 讛讝讘讞 讜讗讬谉 诪拽讚砖讬谉 讛诪谞讞讜转 讘讻诇讬 讚转讜 诇讗 讞讝讜 诇拽讚讜砖转 讛讙讜祝 讜讗''转 专讘讬 讬爪讞拽 讻诪讗谉 诇讗 讻专''讗 讜诇讗 讻专讘讬 讬讛讜砖注 讚诇专讘讛 讘专 讘专 讞谞讛 诇专讘讬 讬讛讜砖注 讗讬谉 讘讛谉 砖诇讬砖讬 讻诇诇 讜诇注讜诇讗 讛讗 讚拽讗诪专 专讘讬 讬讛讜砖注 砖诇讬砖讬 砖谞讬 诇拽讚砖 讛讬讬谞讜 讗祝 诇讞讜诇讬谉 砖谞注砖讜 注诇 讟讛专转 讛拽讚砖 讗讬 讻专''讗 讛讗 讗诪专 砖诇讬砖讬 砖诇讬砖讬 讜谞''诇 讚拽住讘专 专讘讬 讬爪讞拽 讚专''讗 讜专讘讬 讬讛讜砖注 诇讗 讗讬讬专讜 讗诇讗 讘砖诇讬砖讬 砖诇 讞讜诇讬谉 砖谞注砖讜 注诇 讟讛专转 转专讜诪讛 砖讟讛专转讛 讟讜诪讗讛 讛讬讗 讗爪诇 讛拽讚砖 讗讘诇 讗讜讻诇讬谉 砖诇讬砖讬 砖诇 讞讜诇讬谉 砖谞注砖讜 注诇 讟讛专转 讛拽讚砖 讟讛讜专 诇讗讻讜诇 讘拽讚砖 讜讗''转 转拽砖讛 诪转谞讬转讬谉 讚讟讛专讜转 诇专讘讬 讬爪讞拽 讚拽转谞讬 砖诇讬砖讬 砖讘转专讜诪讛 驻讜住诇 讜驻讬专砖转讬 诇注讬诇 讚讗讬讬专讬 讘谞注砖讛 注诇 讟讛专转 讛拽讚砖 讜讬''诇 讚诪住拽讬谞谉 转谞讗讬 讛讬讗: 讗讬谉 诇讱 讚讘专 讻讜' 讗诇讗 拽讚砖 诪拽讜讚砖 讘诇讘讚. 诪讛 砖驻讬专砖 讘拽讜谞讟专住 讚专讘讬注讬 讘拽讚砖 诪注诇讛 讚专讘谞谉 讛讬讗 诪讚拽转谞讬 诇讛 讘讛' 诪注诇讜转 讗讞专讜谞讜转 讘讞讜诪专 讘拽讚砖 讚讗诪专 讛转诐 讚诇讬转 诇讛讜 讚专专讗 讚讟讜诪讗讛 讚讗讜专讬讬转讗 讗讬谉 谞专讗讛 讚讛讗 讞砖讬讘 谞诪讬 讘讛' 诪注诇讜转 讗讞专讜谞讜转 讻诇讬 诪爪讟专祝 诪讛 砖讘转讜讻讜 诇拽讚砖 讜爪讬专讜祝 讛讜讬 讚讗讜专讬讬转讗 诇专讘讬 讬讜讞谞谉 讚住驻''拽 讚驻住讞讬诐 (讚祝 讬讟.) 讜讗驻讬诇讜 专讘讬 讞讬讬讗 讘专 讗讘讗 讚驻诇讬讙 注诇讬讛 讛转诐 讜讗诪专 爪讬专讜祝 讚专讘谞谉 讛讜讗 讛讗 讗讬讛讜 诪讜拽讬 诇讛 讻专''注 讜专''注 住''诇 砖诇讬砖讬 讘讞讜诇讬谉 讚讗讜专讬讬转讗 讜讗''讻 专讘讬注讬 讘拽讚砖 谞诪讬 讚讗讜专讬讬转讗 讚拽专讬 讻讗谉 讜讛讘砖专 讗砖专 讬讙注 讘讻诇 讟诪讗 诇讗 讬讗讻诇 讜讛讗 讚拽专讬 诇专讘讬注讬 讘拽讚砖 讘驻专拽 讻诇 砖注讛 (讚祝 讻讚.) 诪注诇讛 讘注诇诪讗 诇讗讜 诪砖讜诐 讚讛讜讬 诪讚专讘谞谉 讚讛讗 讛讘讬讗 讻驻专转讜 讗讜讻诇 讘拽讚砖讬诐 拽专讬 诇讬讛 谞诪讬 讛转诐 诪注诇讛 讗注''讙 讚讛讜讬 讚讗讜专讬讬转讗 讻讚讚专砖讬谞谉 讘讛注专诇 (讬讘诪讜转 注讚:) 讜拽讗诪专 谞诪讬 讛转诐 讚讜讛讘砖专 诇专讘讜转 注爪讬诐 讜诇讘讜谞讛 讛讜讬 诪注诇讛 讜诇拽诪谉 (讚祝 诇讜.) 诪讜讻讬讞 诪讬谞讬讛 讚讞讬讘转 讛拽讚砖 讚诪讻砖专转 讚讗讜专讬讬转讗 讜讛讗 讚讗诪专 讘驻' (讻诇 讛驻住讜诇讬诐) (讝讘讞讬诐 讚祝 诇讚) 讙讘讬 讜讛讘砖专 诇专讘讜转 注爪讬诐 讜诇讘讜谞讛 诇驻住讜诇讗 讘注诇诪讗 诇讗讜 驻住讜诇讗 讘注诇诪讗 讚专讘谞谉 讗诇讗 诇诪讬诪专 讚诇讗讜 诇诪诇拽讜转 讚诇讗 讬讗讻诇 诪专讘讛 诇讬讛 讗诇讗 诇讬驻住诇 诪讛拽专讘讛 拽讗诪专 讚诪拽讘诇 讟讜诪讗讛 讜诇注讜诇诐 驻住讜诇讛 讚讗讜专讬讬转讗 讜讛讗 讚讗诪专 讘驻专拽 讞讜诪专 讘拽讚砖 (讞讙讬讙讛 讚祝 讻讗:) 讚讛' 讗讞专讜谞讜转 诇讬转 诇讛讜 讚专专讗 讚讟讜诪讗讛 讚讗讜专讬讬转讗 专''讞 诇''讙 讚讗讜专讬讬转讗 讜讗驻讬诇讜 讙专住讬谞谉 讚讗讜专讬讬转讗 讛''驻 讚讻讛''讙 讘讞讜诇讬谉 诇讬讻讗 讚专专讗 讚讟讜诪讗讛 讚讗讜专讬讬转讗 讚专讞讜拽 讛讜讗 诪讟讜诪讗讛 讜诪讛 砖诪讚拽讚拽 讘拽讜谞讟' 讘驻住讞讬诐 讚诇讗 诪砖讻讞 专讘讬注讬 讘拽讚砖 诇诪''讚 讟讜诪讗转 诪砖拽讛 诇讟诪讗 讗讞专讬诐 诇讗讜 讚讗讜专讬讬转讗 讜讗讬谉 讗讜讻诇 诪讟诪讗 讗讜讻诇 讚讛讬讗讱 讬讻讜诇 诇讘讗 诇讬讚讬 专讘讬注讬 砖专抓 讻诇讬 讜讻诇讬 讗讜讻诇 讜讗讜讻诇 诪砖拽讛 讛专讬 讗讬谉 讻讗谉 讗诇讗 砖诇砖讛 讜讗讬谉 讝讛 拽讜砖讬讗 讚诪砖讻讞转 诇讬讛 砖驻讬专 注''讬 注爪讬诐 讜诇讘讜谞讛 讜讗注''讙 讚专''诇 诪讬讘注讬 诇讬讛 诇拽诪谉 讗讬 诪讛谞讬 讞讬讘转 讛拽讚砖 诇诪讬诪谞讬 讘讬讛 专讗砖讜谉 讜砖谞讬 讛讛讜讗 讗诪讜专讗 讚讗诪专 讘驻住讞讬诐 讚讗讬谉 讗讜讻诇 诪讟诪讗 讗讜讻诇 住讘专 讚诪讜谞讬谉 讘讜 专讗砖讜谉 讜砖谞讬 讜专''诇 住讘专 讚讗讜讻诇 诪讟诪讗 讗讜讻诇: 讘讞讜诇讬谉 砖谞注砖讜 注诇 讟讛专转 转专讜诪讛 讜讗诪讗讬 讛讗 诇讗讜 拽讚砖 诪拽讜讚砖 讛讜讗. 谞''诇 讚讛讗讬 诪拽砖讛 住讘专 讚讟注诪讗 讛讜讗 讚讛讗讜讻诇 砖诇讬砖讬 砖谞讬 讛讜讬 诪砖讜诐 讚讻讬讜谉 讚诇讗 谞讝讛专 诇砖讜诪专讜 诪诇讬讟诪讗 讜诇讬讙注 讘砖谞讬 讗讬讻讗 诇住驻讜拽讬 谞诪讬 讚诇诪讗 谞讙注 讘专讗砖讜谉 讜住讘专 讻注讜诇讗 讚讘谞注砖讜 注诇 讟讛专转 讛拽讚砖 谞诪讬 砖诇讬砖讬 砖谞讬 诪讛讗讬 讟注诪讗 讜诇讬转 诇讬讛 讚讟讛专转讛 砖诇 转专讜诪讛 讟讜诪讗讛 讛讬讗 讗爪诇 拽讚砖 讗诇讗 砖诪讬专转 转专讜诪讛 讞砖讬讘讗 诇砖诪讬专讛 讗爪诇 拽讚砖 讜专讘讬 讬爪讞拽 诪砖谞讬 讚讜拽讗 讘砖诇讬砖讬 讛谞注砖讛 注诇 讟讛专转 转专讜诪讛 讛讜讬 讗讜讻诇讜 砖谞讬 讚讟讛专转讛 讟讜诪讗讛 讛讬讗 讗爪诇 讛拽讚砖 讗讘诇 砖诇讬砖讬 讛谞注砖讛 注诇 讟讛专转 讛拽讚砖 讛讜讬 讗讜讻诇讜 讟讛讜专 诇讗讻讜诇 讘拽讚砖 讻诪讜 砖讗讬谞讜 注讜砖讛 专讘讬注讬 讜诇讚讬讚讬讛 转专讜诪讛 讟讛讜专讛 谞诪讬 诪讟诪讗讛 拽讚砖 讜诇讛讻讬 拽讗诪专 诪谞讗 转讬诪专讗 讚诪诪讗讬 讚砖诇讬砖讬 砖谞讬 讗讬谉 诇讛讜讻讬讞 诇驻讬 住讘专转 讛诪拽砖讛 讜诪讬讬转讬 诪讘讙讚讬 讗讜讻诇讬 转专讜诪讛 诪讚专住 诇讗讜讻诇讬 拽讚砖 讜讗讬谉 谞专讗讛 诇讜 诇讞诇拽 讘讬谉 诪讚专住讜转 诇驻讬专讬 讜专讘讗 诪砖谞讬 讚讬砖 诇讞诇拽 讜诇讗 讞讬讬砖讬谞谉 讘驻讬专讬 砖诪讗 谞讙注 讘诪讚专住 谞''诇: 

专讘讬谞讜 讙专砖讜诐

讗住讜专 诇讗讻讜诇 讜诪讜转专 诇讬讙注. 讻诇讜诪专 讗住讜专 诇讗讻讜诇 转专讜诪讛 讜诪讜转专 诇讬讙注:



讗诇讗 拽讜讚砖 诪拽讜讚砖 讘诇讘讚. 讻诇讜诪专 讗诐 讗讻诇 砖诇讬砖讬 砖诇 拽讚砖 诪诪砖:



诪讚专住 诇驻专讜砖讬诐. 讻诇讜诪专 讟诪讗讬诐 诇讞讻诪讬诐 讻讘讙讚讬诐 砖讛谉 诪讜砖讘 讛讝讘:





专诪讘"谉

讟讛讜专 诇讗讻讜诇 讘拽讚砖 砖讗讬谉 诇讱 讚讘专 砖注讜砖讛 讚'. 驻讬专砖"讬 讝"诇 砖讗讬谉 注讜砖讛 讚' 讗诇讗 讙' 讚拽讚砖 诪拽讜讚砖 讜讻讬讜谉 讚讚' 诇讗 注讘讬讚 诪讬驻住诇 谞诪讬 诇讗 驻住讬诇 诇讙讘专讗, 讜讛讗 讚讗诪专讬谞谉 诇拽诪谉 转谞讗讬 讛讜讗 诇讚讘专讬讜 讚专讘 讬爪讞拽 拽讗诪专 讚讗砖讻讞 转谞讗讬 讚住"诇 讚讗讬诇讜 注讜砖讛 讚' 讜诇讗 住"诇 讻转谞讗 讚转谞讬 讜驻讜住诇 讗讜讻诇讬 拽讚砖 讜讗讬讛讜 住讘讜专 诪讚诇讗 注讘讬讚 讚' 诇讗 驻住讬诇 讙讘专讗 谞诪讬 讜讛讗 讚拽转谞讬 讛专讬 讛谉 讻转专讜诪讛 诇讗 诇讻诇 讚讘专 讗诇讗 诇讟诪讗 讘' 讜诇驻住讜诇 讗' 讗讘诇 讘转专讜诪讛 驻讜住诇 讛讙讜祝 讜讗诇讜 讘讞讜诇讬谉 砖谞注砖讜 注诇 讟讛专转 讛拽讚砖 讗讬谞讜 驻讜住诇 讜讗注"驻 砖诪爪讬谞讜 讘讻诇 诪拽讜诐 砖讛讗讜讻诇 讻诪讗讻诇 诇驻住讜诇 讛讙讜讬讛 讛讻讗 砖讗谞讬 砖讗讬谉 诇讱 讚讘专 砖讛讜讗 (诪拽讜诐) [诪砖讜诐] 拽讜讚砖 砖注讜砖讛 讚' 讻诇诇 讗诇讗 拽讚砖 诪拽讚砖 讘诇讘讚, 讝转"讚 专砖"讬 讝"诇.
讜讘转讜住' 砖讗诇讜, 讗"讻 讙' 诇诪讛 讚讛讗 诪砖诪注 讚砖诐 讟讜诪讗讛 讘讙' 注诇讬讜 讜讗诐 讗讬谞讜 驻讜住诇 讛讙讜祝 诇拽讚砖 讜讻"砖 讜讚讗讬 诇转专讜诪讛 诪讛 讟讜诪讗讛 讬砖 注诇讬讜 讚拽专讬谞谉 诇讬讛 讙' 讚拽转谞讬 注诇讬讛 讚专"讗 讘专' 爪讚讜拽 讛专讬 讛谉 讻转专讜诪讛 诇讟诪讗 讘' 讜诇驻住讜诇 讗' 诪讗讬 驻住诇讜转讬讛 讜诪驻专砖讬诐 砖谞驻住诇 诪诇讛拽讚讬砖讜 诇诪讝讘讞. 
诇砖讜谉 讗讞专 砖诪注转讬 砖讗讜诪专讬诐 讚讛讻讬 拽讗诪专 讟讛讜专 诇讗讻讜诇 讘拽讚砖 诇驻讬 砖讗讬谉 讘讛谉 讙' 讻诇诇 讜讛讜讗 注爪诪讜 讟讛讜专 讜讗讬谞讜 驻住讜诇 砖讗诇讜 讛讬讛 讙' 注爪诪讜 驻住讜诇 驻讜住诇 讛讜讗 讗转 讛讗讜讻诇 诪诇讗讻讜诇 讘拽讚砖 讜诪讛 讟注诐 讗讬谉 讘讛诐 讙' 诪驻谞讬 砖讗讬谉 诇讱 讚讘专 谞注砖讛 讘拽讚砖 讚' 讗诇讗 拽讚砖 诪拽讚砖 砖诇讗 讙讝专讜 讞讻诪讬诐 讚' 讘讚讘专 讗讞专 讗诇诪讗 讗讬谉 拽讚讜砖转 讛拽讚砖 讞诇讛 注诇 砖讜诐 讚讘专 讛谞转驻住 讘拽讚讜砖转讛 诇讛讬讜转 讻诪讜讛 诇诪注诇讜转 讛讟讜诪讗讛 讜讗讬谞谉 讗诇讗 讻讞讜诇讬谉 讙专讬讚讬 讚讻讬讜谉 讚诇讗 讛讬讜 讻拽讚砖 讞讜诇讬谉 讘注诇诪讗 谞讬谞讛讜 讛诇讻讱 讗祝 砖诇讬砖讬 讗讬谉 讘讛诐. 



讗诇讗 拽讚砖 诪拽讚砖. 驻讬专砖"讬 讝"诇 讛拽讚砖 讙诪讜专 砖诇 拽讚讜砖转 讛讙讜祝 讻讙讜谉 讘砖专 拽专讘谉 讜讞诇讜转 讛转讜讚讛 讜诪谞讞讜转 砖拽讚砖谉 讘讻诇讬 讗讘诇 砖诇讬砖讬 砖诇 拽讚砖 讚拽讚讜砖转 讚诪讬诐 诇讗 讜讛讻讬 诪驻专砖 讘讘专讬讬转讗 讚诪住' 讟讛专讜转 讘驻"拽. 
讜讬砖 砖砖讜讗诇讬谉 讻讗谉, 讚' 讘拽讚砖 讛讬讻讬 诪砖讻讞转 诇讛 讗讬诇讬诪讗 讚讗讬讟诪讬 讗讜讻诇 讘砖专抓 砖谞讬 谞诪讬 诇讗 注讘讬讚 砖讗讬谉 讗讜讻诇 诪讟诪讗 讗讜讻诇 讻讚讗诪专讬' 讘驻住讞讬诐 讜讗讚诐 讜讻诇讬诐 讗讬谞谉 诪拽讘诇讬' 讟讜诪讗讛 讗诇讗 诪讗讘 讛讟讜诪讗讛 讗诇讗 讚谞讟诪讗 讗讚诐 讘砖专抓 讚讗讚诐 专讗砖讜谉 讜讗讜讻诇 砖谞讟诪讗 讘讜 砖诇讬砖讬 讘转专讜诪讛 讜讗讬谉 爪"诇 讚' 讘拽讚砖 讛讬讻讬 诪砖讻讞转 诇讛 讜讗"转 注"讬 诪砖拽讬谉 讻讙讜谉 讚谞讙注 砖谞讬 讘诪砖拽讬谉 讛转讬谞讞 诇砖诪讜讗诇 讚讗诪专 讟讜诪讗转 注爪诪谉 讬砖 诇讛谉 诪谉 讛转讜专讛 讜诇讟诪讗 讗讞专讬诐 诪讚讘专讬讛诐 讗诇讗 诇专讘 讚讗诪专 讟讜诪讗转 诪砖拽讬谉 注爪诪谉 诪讚专讘谞谉 讻讚讗讬转讗 讘驻住讞讬诐 讜讘注"讙 诪讗讬 讗"诇 讜诇砖诪讜讗诇 谞诪讬 转讬谞讞 讙' 讚' 讛讬讻讬 诪砖讻讞转 诇讛 讛谞讬讞讗 诇诪"讚 (驻住讞讬诐 讬讚,讗) [讗讜讻诇 诪讟诪讗] 讗讜讻诇 讘转专讜诪讛 讗讜 讘拽讚砖讬诐, 讗诇讗 诇诪"讚 诪拽专讗 诪诇讗 讚讘专 讛讻转讜讘 诇"砖 讞讜诇讬谉 讜诇"砖 转专讜诪讛 讜拽讚砖讬诐 诪讗讬 讗"诇.
讜专砖"讬 讝"诇 驻讬' 讚讙' 讜讚' 诪注诇讜转 讚专讘谞谉 谞讬谞讛讜 讘转专讜诪讛 讜拽讚砖讬诐 讜诪讘讬讗 专讗讬讛 砖讛专讬 讘驻' 讞讜诪专 讘拽讚砖 拽转谞讬 诇讛 讘讛讚讬 砖砖 诪注诇讜转 讗讞专讜谞讜转 讻讚讗诪专讬谞谉 讛转诐 讚诇讬转 讘讛讜 讚专专讗 讚讟讜诪讗讛 讜讻讜' 讻诪讜 砖讻转讜讘 讘驻讬专讜砖讬讜 讜诇驻讬 住讘专讗 讝讜 谞转专爪讛 拽讜砖讬讬转讜 诪讗诇讬讛.
讜专"转 讝"诇 驻讬' 诪砖讻讞转 诇讛 注"讬 注爪讬诐 讜诇讘讜谞讛 砖讞讬讘转 讛拽讚砖 诪讻砖专转谉 讜诪砖讜讬 诇讛讜 讗讜讻诇讗 讜讗注"讙 讚讗讬讘注讬讗 诇谉 诪讜谞讬谉 讘讜 讗' 讜讘' 讗讜 诇讗 讛"诪 讘诇讗 讛讻砖专 诪讬诐 讗讘诇 讘讛讻砖专 诪讬诐 诪讜谞讬谉 讛诇讻讱 诪砖讻讞转 诇讛 讚讗讬讟诪讬 讗讚诐 讘砖专抓 讜讗讜讻诇 讘讗讚诐 讜注爪讬诐 讘讗讜讻诇 讜诇讘讜谞讛 讘注爪讬诐 讗"谞 诪砖拽讬谉 诇诪"讚 讟讜诪讗转 注爪诪谉 讬砖 诇讛谉 讻"砖 讘砖诪谉.
讜诇讗 诪讞讜讜讬专 诇讬, 砖讗驻讬' 讘讛讻砖专 诪讬诐 讜注爪讬诐 讜诇讘讜谞讛 讻讬讜谉 讚诇讗讜 讗讜讻诇讗 谞讬谞讛讜 诇讗 诪谞讬谞谉 讘讛讜 讗' 讜讘' 讚讻讬 诪讛谞讬讗 讞讬讘转 讛拽讚砖 诇驻讬住讜诇讗 讚讙讜驻讬讛 讗讘诇 诪讬诪谞讗 讘讬讛 讗' 讜讘' 诇讗 砖讻诇 砖诇讗 谞讟诪讗 讗诇讗 讘讞讬讘转 讛拽讚砖 讘讬谉 讘诇讗 讛讻砖专 诪讬诐 讘讬谉 讘讛讻砖专 诪讬诐 拽诪讬讘注讬讗 诇讬讛 诇专讬砖 诇拽讬砖 讚讗讬谉 诪讜谞讬谉 讗' 讜讘'.
讜专讗讬转讬 讘转讜住' 砖讗诪专讜 讘砖诪讜 砖诇 专' 讬注拽讘 讚诪"讚 讘驻住讞讬诐 讗讬谉 讗讜讻诇 诪讟诪讗 讗讜讻诇 住讘专 讞讬讘转 讛拽讚砖 诪讜谞讬谉 讘讜 讗' 讜讘' 讜诪砖讻讞转 诇讛 注"讬 注爪讬诐 讜诇讘讜谞讛 讜专讬砖 诇拽讬砖 讚讛讻讗 住讘专 讗讜讻诇 诪讟诪讗 讗讜讻诇 讜诪砖讻讞转 诇讛 讘讗讜讻诇讬谉 注爪诪谉 讜诇驻讬 砖讝讜 砖讗诪专讬 讘驻' 讻"砖 讗诪专 专讘 讗砖讬 讗祝 讗谞谉 谞诪讬 转谞讬谞讗 讜讛讘砖专 诇专讘讜转 注爪讬诐 讜诇讘讜谞讛 讜注爪讬诐 讜诇讘讜谞讛 讘谞讬 讗讟诪讜讬讬 谞讬谞讛讜 讗诇讗 诪注诇讛 讛讻讗 谞诪讬 诪注诇讛 诇讗 诪注诇' 砖诇 讚讘专讬讛诐 拽讗诪专 讚讛讗 讘砖诪注转讬谉 诪讜讻讞 讚讛讱 讚专砖讗 诇讗讜 讗住诪讻转讗 讛讬讗 讚诪讜讻讞讬谞谉 诪讬谞讛 讚讞讬讘转 讛拽讚砖 讚讗讜专讬讬转讗 讗诇讗 诇讜诪专 砖讗讬谞讛 讟讜诪讗讛 讙诪讜专讛 诇诇拽讜转 注诇讬讛 诪砖讜诐 讗讜讻诇 拽讚砖讬诐 讘讟讜诪讗讛 讗诇讗 诇驻讜住诇谉 诪注诇 讙讘讬 讛诪讝讘讞 讚讛讻讬 谞诪讬 拽专讬 讛转诐 讛注专讬讘 砖诪砖讜 讗讜讻诇 讘转专讜诪' 诪注诇讛 讜诪驻讬拽 诇讛 诪拽专讗讬 讘驻' 讛注专诇 讜诪讛 砖讗诪专讜 讘诪住' 讞讙讬讙讛 讚诇讬转 讘讛讜 讚专专讗 讚讟讜诪讗讛 讚讗讜专讬讬转讗 驻讬专讜砖讜 诇讜诪专 砖讗讬谉 讘讛诐 诇讞讜砖 讘讞讜诇讬谉 诪砖讜诐 讟讜诪讗讛 讚讗讜专讬讬转讗 砖专讘讬注讬 讘拽讚砖 专讞讜拽讛 讟讜诪讗转讜 诪讛谉 讜专"讞 讝"诇 诇讗 讙专讬住 讚讗讜专讬讬转讗 讝讛讜 讚专讻诐 讘转讜住' 讜诇讚讘专讬讜 讙' 讘转专讜诪讛 诇讗 诪砖讻讞转 诇讛 讘讚讬讚讛 诇专讘 讗诇讗 讘谞讙讬注转 拽讚砖讬诐 讘讬谞转讬诐. 
讜诇讬 谞专' 讚注爪讬诐 讜诇讘讜谞讛 诇讗讜 讘谞讬 讗讬讟诪讜讬讬 讟讜诪讗转 讗讜讻诇讬谉 诪讚讗讜专讬讬' 谞讬谞讛讜 讗诇讗 诪注诇讛 讚专讘谞谉 讘注诇诪讗 讜诪讛 砖讗诪专讜 讘砖诪注转讬' 讚讛讜讬 讞讬讘转 讛拽讚砖 讚讗讜专讬讬转讗 讛讬讬谞讜 讚专砖讗 讚讜讛讘砖专 讜诇专讘讜转 爪专讬讚 砖诇 诪谞讞讜转 讗转讗 讜注爪讬诐 讜诇讘讜谞讛 讗住诪讻转讗 讘注诇诪讗 讜诪注诇' 讚专讘谞谉 讘讞讬讘转 拽讚砖 讚讛讻砖专 诪讬诐 讛讜讬 讚讗讜专讬讬转讗 讜讗转讜 专讘谞谉 讜讙讝讜专 讘讛 讛讻砖专 讗讜讻诇 讜诪注诇讛 讚专讘谞谉 讛讜讗.
讜诪爪讗转讬 讘讬专讜砖' 讚诪住' 住讜讟讛 讘驻' 讻砖诐 (讛,讙) 注讬拽专 讟讜诪讗转讜 讘拽讚砖 诪砖讜诐 诪注诇讛 讜讛转诐 谞诪讬 讗诪专讜 拽讜讚诐 砖诇讗 讙讝专讜 讚' 讘拽讚砖 砖讗诇 讞讙讬 讛谞讘讬讗 讗转 讛讻讛谞讬' 转讜专讛.
讜讻谉 砖讗诇讜 讘讛讗 讚讗诪专讬'讘爪专讬讚 砖诇 诪谞讞讜转 讛讬讗讱 讗驻砖专 诇诪诪谞讬 讘讬讛 讗' 讜讘' 讗驻讬' 讘讛讻砖专 诪讬诐 砖讛专讬 讗讬谉 讗讜讻诇 诪讟诪讗 讗讜讻诇 讜讛转诐 诇讬讻讗 诇诪讬诪专 讚诪注诇讛 诪讚讘专讬讛诐 讛讬讗 讚讻讬 诪讬讘注讬讗 诇讬讛 诇专讬砖 诇拽讬砖 诇砖专讜祝 讜诪讚讗讜专讬讬转讗 讻讚诪驻专砖讬谞谉 诇拽诪谉 讘砖诪注转讬谉 讜诪驻专拽讬谞谉 讗讜 讻诪"讚 讗讜讻诇 诪讟诪讗 讗讜讻诇 讘拽讚砖讬诐 讻讚讗讬转讗 讘驻住讞讬诐 讗讜 讻砖诪讜讗诇 讚讗诪专 讟讜诪讗转 注爪诪谉 讬砖 诇讛谉 讜诪讜谞讬谉 讘讜 讗' 讜讘' 诇讜诪专 讗诐 诪讟诪讗 讗讞专讬诐 讻讙讜谉 诪砖拽讬谉 讗讘诇 驻砖讬讟讗 砖讗讬谞讜 诪讟诪讗 爪专讬讚 讗讞专 砖讗讬谉 讗讜讻诇 诪讟诪讗 讗讜讻诇 诪谉 讛转讜专讛.





专砖讘"讗

砖讗讬谉 诇讱 讚讘专 注讜砖讛 专讘讬注讬 讘拽讚砖 讗诇讗 拽讚砖 诪拽讜讚砖 讘诇讘讚. 驻讬专砖 专砖"讬 讝"诇: 拽讚砖 诪拽讜讚砖 拽讚砖 讙诪讜专 砖拽讚砖 讙讜驻讜, 讻讙讜谉 讘砖专 拽专讘谉 讜讞诇讜转 转讜讚讛 砖谞砖讞讟 注诇讬讛谉 讛讝讘讞 讜诪谞讞讜转 砖拽讚砖讜 讘讻诇讬, 讗讘诇 砖诇讬砖讬 砖诇 讞讜诇讬谉 砖谞注砖讜 注诇 讟讛专转 讛拽讚砖 讚拽讚讜砖转 驻讛 诇讗, 诪砖讜诐 讚砖诇讬砖讬 讚注讘讬讚 专讘讬注讬 讘拽讚砖 诪注诇讛 讚专讘谞谉 讛讬讗, 讚讛讗 讙讘讬 砖砖 诪注诇讜转 讛讗讞专讜谞讜转 讚讞讜诪专 讘拽讚砖 转谞讬 诇讛 讘讞讙讬讙讛 (讻讗, 讘) 讚讗诪专讬谞谉 讛转诐 讚诇讬转 诇讛讜 讚专专讗 讚讟讜诪讗讛 诪讚讗讜专讬讬转讗. 讜讻讬 转拽讬谞谉 专讘谞谉 讘砖诇讬砖讬 讚拽讚砖 诪拽讜讚砖 讘诇讘讚 转拽讬谞讜, 讗讘诇 讘拽讚讜砖转 驻讛 诇讗 转拽讬谞讜, 讜讻讬讜谉 讚诇讗 注讘讬讚 专讘讬注讬 讗祝 讙讘专讗 诇讗 驻住讬诇, 讜拽讗 住诇拽讗 讚注转讱 讻诇 砖讻谉 讞讜诇讬谉 砖谞注砖讜 注诇 讟讛专转 转专讜诪讛, 讜诪砖讜诐 讛讻讬 驻专讻讬谞谉 诪砖诇讬砖讬 砖谞讬 诇拽讚砖 讜讗讬谉 砖谞讬 诇转专讜诪讛 讘讞讜诇讬谉 砖谞注砖讜 注诇 讟讛专转 转专讜诪讛. 讜诇驻讬 驻讬专讜砖讜 砖诇 专砖"讬 讝"诇 专讘讬 讬爪讞拽 讘专 砖诪讜讗诇 讘专 诪专转讗 砖驻讬专 讗讬转 诇讬讛 讞讜诇讬谉 砖谞注砖讜 注诇 讟讛专转 讛拽讚砖 讻拽讚砖 讚诪讜, 讻诇讜诪专 砖讛拽讚讜砖讛 谞转驻住转 讘讛谉 讗诇讗 砖讗讬谉 注诇讬讛谉 诪注诇讜转 讛拽讚砖 诇讛讬讜转 讘讛谉 专讘讬注讬 讜诇讗 谞注砖讜转 专讘讬注讬 讘谞讙讬注讛 讗驻讬诇讜 讘拽讚砖 诪拽讜讚砖 讜诇讗 诇驻住讜诇 讙讘专讗 讘讗讻讬诇讛. 讜转谞讗讬 讚拽讗诪专讬, 讛讬讬谞讜 转谞讗 讚讘专讬讬转讗 讚讛砖诇讬砖讬 砖讘讞讜诇讬谉 诪讟诪讗 诪砖拽讛 拽讚砖 讜驻讜住诇 讗讜讻诇讬 拽讚砖, 讜专讘讬 讗诇注讝专 讘专讘讬 爪讚讜拽 砖讗诪专 讘讗讬讚讱 讘专讬讬转讗 讛专讬 讛谉 讻转专讜诪讛 诇讟诪讗 砖谞讬诐 讜驻讜住诇 讗讞讚. 讜专讘讬 讬爪讞拽 讚讗诪专 讻专讘讬 讗诇注讝专 讘专讘讬 爪讚讜拽.
讜讬砖 诇注讬讬谉 诪讛 专讗讬讛 讛讬讛 诪讘讬讗 专讘讬 讬爪讞拽 讚诇讗 诪讬驻住讬诇 讙讘专讗 诪讚讗讬谉 诇讱 讚讘专 砖注讜砖讛 专讘讬注讬 讗诇讗 拽讚砖 诪拽讜讚砖转 讘诇讘讚, 讜讛诇讗 讛讗讜讻诇 砖诇讬砖讬 砖诇 讞讜诇讬谉 砖谞注砖讜 注诇 讟讛专转 转专讜诪讛 谞驻住诇 讙讜驻讜 诪诇讗讻讜诇 讘转专讜诪讛, 讜讗祝 注诇 驻讬 砖讗讬谞讜 驻讜住诇 讗转 讛转专讜诪讛 讘谞讙讬注讛, 讜注讜讚 讛拽砖讜 讘转讜住' 讗诐 讗讬谞讜 诪讟诪讗 砖诇讬砖讬 砖讘讜 (讜)讗驻讬诇讜 讘拽讚砖 讜讙讘专讗 谞诪讬 诇讗 驻住讬诇. 诪讗讬 (讚)拽讗诪专 专讘讬 讗诇注讝专 讘专' 爪讚讜拽 诪讟诪讗 砖谞讬诐 讜驻讜住诇 讗讞讚, 诪讗讬 驻住诇讬转讬讛, 讚讛讗 讜讚讗讬 诪讚讗讬谞讜 诪讟诪讗 拽讚砖 讜诇讗 驻讜住诇 讻诇 砖讻谉 讜讚讗讬 转专讜诪讛. 讜转讬专爪讜 砖谞驻住诇 诪诇讛拽[讚]讬砖 诇诪讝讘讞.
讜讬砖 诪驻专砖讬诐 讚专讘讬 讬爪讞拽 讻诪讗谉 讚讗诪专 讞讜诇讬谉 砖谞注砖讜 注诇 讟讛专转 讛拽讚砖 诇讗讜 讻拽讚砖, 讜诇驻讬讻讱 (讛讗讜诪专) [讛讜讗 讗讜诪专] 讛讗讜讻诇 砖诇讬砖讬 砖讘讜 讗讬谉 讙讜驻讜 谞驻住诇 讚讟讛讜专 讙诪讜专 讛讜讗 讜讗驻讬诇讜 讛讜讗 注爪诪讜 讗讬谞讜 驻讜住诇 讗转 讛拽讚砖 讘谞讙讬注转讜, 讜转谞讗讬 讚拽讗诪专, 讛讬讬谞讜 转谞讗 拽诪讗 讚专' 讗诇注讝专 讘专' 爪讚讜拽, 讜专' 讗诇注讝专 讘专' 爪讚讜拽 讜专讘讬 讬爪讞拽 讻转谞讗 拽诪讗. 讚专讘讬 讗诇注讝专 讘专讘讬 爪讚讜拽 讚讗诪专 讞讜诇讬谉 砖谞注砖讜 注诇 讟讛专转 讛拽讜讚砖 讛专讬 讛谉 讻讞讜诇讬谉.
讜讬砖 砖讜讗诇讬诐 讻讗谉 专讘讬注讬 讘拽讚砖 讛讬讻讬 诪砖讻讞转 诇讬讛, 讗讬 讚讗讬讟诪讬 讗讜讻诇 讘砖专抓 讗驻讬诇讜 砖谞讬 诇讗 诪砖讻讞转 诇讬讛 诪讚讗讜专讬讬转讗, 砖讗讬谉 讗讜讻诇 诪讟诪讗 讗讜讻诇 讻讚讗讬转讗 讘驻住讞讬诐 (讬讚, 讗) 讜讗讚诐 讜讻诇讬诐 讗讬谉 诪拽讘诇讬谉 讟讜诪讗讛 讗诇讗 诪讗讘 讛讟讜诪讗讛. 讜讗讬 讗讬讟诪讬 讗讚诐 讗讜 讻诇讬诐 讘砖专抓 讜讗讞专 讻讱 谞讙注 讘讗讜讻诇讬谉 砖谞讬 诪砖讻讞转 诇讛 砖诇讬砖讬 讜讻诇 砖讻谉 专讘讬注讬 诇讗 诪砖讻讞转 诇讛讜, 讚讻诇讬 讘砖专抓 讛专讬 专讗砖讜谉 讜讗讜讻诇 讘讻诇讬 讛专讬 砖谞讬, 讗讘诇 砖诇讬砖讬 讜专讘讬注讬 诇讬讻讗, 讚讗讬谉 讗讜讻诇 诪讟诪讗 讗讜讻诇, 讜讻讬 转讬诪讗 注诇 讬讚讬 诪砖拽讬谉 讻讙讜谉 讚谞讙注讜 诪砖拽讬谉 讘讻诇讬 讜讛讚专 谞讙注讜 讗讜讻诇讬谉 讘诪砖拽讬谉, 讛讗 谞诪讬 诇讬转讗, 讚讘砖诇诪讗 诇诪讗谉 讚讗诪专 讘驻住讞讬诐 (讟讝, 讗) 讟讜诪讗转 诪砖拽讬谉 讗驻讬诇讜 诇讟诪讗 讗讞专讬诐 诪讚讗讜专讬讬转讗 砖驻讬专 诪砖讻讞转 诇讛 讗驻讬诇讜 专讘讬注讬, 讻讙讜谉 讚讗讬讟诪讬 讘砖专抓 讛专讬 专讗砖讜谉 讜讗讜讻诇讬谉 讘讻诇讬 讛专讬 砖谞讬 讜诪砖拽讬谉 讘讗讜讻诇讬谉 讛专讬 砖诇讬砖讬 讜讗讜讻诇讬谉 讘诪砖拽讬谉 讛专讬 专讘讬注讬, 讗诇讗 诇诪讗谉 讚讗诪专 讚讟讜诪讗转 诪砖拽讬谉 诇讟诪讗 讗讞专讬诐 诇讗讜 讚讗讜专讬讬转讗, 专讘讬注讬 讛讬讻讬 诪砖讻讞转 诇讛, 讜注讜讚 诇诪讗谉 讚讗诪专 讛转诐 讘驻住讞讬诐 (讟讜, 讗) 讚诪砖拽讬谉 讗驻讬诇讜 讟讜诪讗转 注爪诪谉 诪讚讗讜专讬讬转讗 讗讬谉 诇讛谉 讗驻讬诇讜 砖诇讬砖讬 诇讗 诪砖讻讞转 诇讛讜, 讘砖诇诪讗 诇诪讗谉 讚讗诪专 讛转诐 讗讜讻诇 诪讟诪讗 讗讜讻诇 讘转专讜诪讛 讜拽讚砖讬诐, 讗诇讗 诇诪讗谉 讚讗诪专 讘驻住讞讬诐 (讬讚, 讗) 诪拽专讗 诪诇讗 讚讘专 讛讻转讜讘 诇讗 砖谞讗 讞讜诇讬谉 讜诇讗 砖谞讗 转专讜诪讛 讜拽讚砖讬诐 诪讗讬 讗讬讻讗 诇诪讬诪专. 讜诇驻讬 诪讛 砖讻转讘 专砖"讬 讝"诇 讻讗谉 讚砖诇讬砖讬 讜专讘讬注讬 诪注诇讜转 讚专讘谞谉 谞讬谞讛讜 讘转专讜诪讛 讜拽讚砖讬诐, 讜诪讘讬讗 专讗讬讛 诪讚转谞讬 诇讛讜 讘讞讙讬讙讛 (讻讗, 讘) 讘砖砖 诪注诇讜转 讗讞专讜谞讜转 讚诇讬转 诇讛讜 讚专专讗 讚讟讜诪讗讛 讚讗讜专讬讬转讗 讜讻诪讜 砖讻转讘转讬 诇诪注诇讛 诇讗 拽砖讬讗 讻诇诇, 讚讛讗 讜讚讗讬 诪讚讗讜专讬讬转讗 诇讗 诪砖讻讞转 诇讛讜 讗诇讗 讚专讘谞谉 谞讬谞讛讜 讻转专讜诪讛 讜拽讚砖讬诐.
讜爪专讬讱 (诇讜) [诇讬] 注讬讜谉 讚讗诐 讻谉 诇专' 讬爪讞拽 讘专' 砖诪讜讗诇 讘专 诪专转讗 讗祝 砖谞讬 砖诇 讞讜诇讬谉 砖谞注砖讜 注诇 讟讛专转 转专讜诪讛 诇讗 讬注砖讛 砖诇讬砖讬 讘转专讜诪讛, 讻讬 讛讬讻讬 讚砖诇讬砖讬 砖诇 讞讜诇讬谉 砖谞注砖讜 注诇 讟讛专转 讛拽讚砖 讗讬谞讜 注讜砖讛 专讘讬注讬 讘拽讚砖, 讜讟注诪讗 诇驻讬 诪讛 砖驻讬专砖 专砖"讬 讝"诇 讚讻讬讜谉 讚讘拽讚砖 诪拽讜讚砖 注爪诪讜 讗讬谞讛 讗诇讗 诪注诇讛 专讘谞谉 讘拽讜讚砖 诪拽讜讚砖 讘诇讘讚 转拽谞讜 讜诇讗 讘讞讜诇讬谉 砖谞注砖讜 注诇 讟讛专转 讛拽讚砖. 讜讗诐 讻谉 讗祝 讗谞讜 谞讗诪专 讚砖诇讬砖讬 砖诇 转专讜诪讛 诪注诇讛 讚专讘谞谉 讛讬讗 讜诇讗 转讛讗 谞讜讛讙转 讗诇讗 讘转专讜诪讛 讙诪讜专讛 诪诪砖. 讜讘转讜住驻讜转 驻讬专砖讜 讚讻诇 诪讗谉 讚住讘专讬 诇讬讛 讚讗讬谉 讟讜诪讗转 诪砖拽讬谉 诇讟诪讗 讗讞专讬诐 诪讚讗讜专讬讬转讗 住讘讬专讗 诇讬讛 讻诪讗谉 讚讗诪专 讘驻住讞讬诐 (讬讚, 讘) 讚讗讜讻诇 诪讟诪讗 讗讜讻诇 讘转专讜诪讛 讜拽讚砖讬诐, 讜专讘讬谞讗 讚讗讬转 诇讬讛 讛转诐 诪拽专讗 诪诇讗 讚讘专 讛讻转讜讘 诇讗 砖谞讗 讞讜诇讬谉 讜诇讗 砖谞讗 转专讜诪讛 讜拽讚砖讬诐, 住讘讬专讗 诇讬讛 讚讟讜诪讗转 诪砖拽讬谉 诇讟诪讗 讗讞专讬诐 讚讗讜专讬讬转讗.





讛诪讗讬专讬

讘讙讚讬 注诐 讛讗专抓 讛专讬 讛谉 讗讘 讛讟讜诪讗讛 讗爪诇 讛驻专讜砖 专"诇 讗讜讻诇 讞讜诇讬谉 讘讟讛专讛 讜讘讙讚讬 驻专讜砖讬诐 讛专讬 讛诐 讗讘 讛讟讜诪讗讛 讗爪诇 讗讜讻诇讬 诪注砖专 砖谞讬 讜讻谉 砖诇 诪注砖专 诇转专讜诪讛 讜讻谉 砖诇 转专讜诪讛 诇拽讚砖 讜砖诇 拽讚砖 诇谞讙讬注转 诪讬 讞讟讗转 讜讞砖砖 讛讟讜诪讗讛 讘讻诇 讗诇讜 讘注诐 讛讗专抓 诪驻谞讬 砖讛讜讗 讻讝讘 诇讻诇 讚讘专讬讜 讜讘讗讞专讬诐 砖诪讗 讬砖讘讛 注诇讬讛诐 讗砖转讜 谞讚讛 讜讗注"驻 砖谞讝讛专讬诐 讛诐 诪谉 讛讟讜诪讗讛 诪"诪 讻砖讗讬专注讛 讟讜诪讗讛 诇讛诐 讗讜 诇讘讙讚讬讛诐 讗讬谉 诪转讻讜谞讬诐 诇讟讘讬诇转 讘讙讚讬讛诐 讗诇讗 诇诪讛 砖讛讜专讙诇讜 讘讜 讜讻诇 砖讻讬讜谉 诇讟讘讬诇讛 诇砖诐 讚讘专 讗讞讚 诇讗 注诇转讛 诇讜 诇讞诪讜专 讛讬诪谞讛 讜讻讘专 讘讬讗专谞讜 注谞讬谉 讝讛 讘诪住讻转 讞讙讬讙讛:





诪讛专砖"讗 - 讞讬讚讜砖讬 讛诇讻讜转

讘驻专砖"讬 讘讚"讛 讚诇讬讻讗 讻讝讬转 讘讻讚讬 讻讜' 讗讘诇 专讗砖讜谉 讜砖谞讬 讗讬谉 讻讜' 讚讗驻讬诇讜 讘讞讜诇讬谉 诪讛谞讬 砖谞讬 讜注讜讚 讚砖谞讬 驻住讬诇 诇讬讛 诇转专讜诪讛 讻讜' 注讻"诇 转专转讬 拽讗诪专 讞讚讗 讚讗注"讙 讚讘专讗砖讜谉 讜砖谞讬 谞诪讬 讗讬谉 讻讗谉 转专讜诪讛 讻讬讜谉 砖讗讬谉 讘讛 讻讝讬转 讘讻讚讬 讗讻讬诇转 驻专住 诪讻诇 诪拽讜诐 讛专讬 专讗砖讜谉 讜砖谞讬 讗驻讬诇讜 讘讞讜诇讬谉 诪讛谞讬 诇驻住讜诇 讛转专讜诪讛 诪讚讗讜专讬讬转讗 讜讞爪讬 砖讬注讜专 讗住讜专 诇讗讻讜诇 诪谉 讛转讜专讛 诪讛 砖讗讬谉 讻谉 讘砖诇讬砖讬 讚讛转专讜诪讛 诇讗 诪讬驻住诇 讻诇诇 讗诇讗 讚讙讜驻讜 谞驻住诇 诪诇讗讻讜诇 讘转专讜诪讛 诪讚专讘谞谉 讜讛专讬 讗讬谉 讻讗谉 转专讜诪讛 讜讻转讘讜 注讜讚 讚砖谞讬 驻住讜诇 诇讬讛 诇转专讜诪讛 讻讜' 讜诪砖讜诐 讛讗 讙讜驻讬讛 讚讗住讜专 诇诪讬驻住诇 转专讜诪讛 讟讛讜专讛 讗讬谉 谞讗讻诇 讘谞讝讬讚 讛讚诪注 讚诪驻住诇 诇讛 注诇 讬讚讬 注讬专讜讘 诪讛 砖讗讬谉 讻谉 讘砖诇讬砖讬 讚讛转专讜诪讛 诇讗 诪讬驻住诇讛 诪讬谞讬讛 讜讚讜"拽:


转讜住' 讘讚"讛 讛讗讜讻诇 砖诇讬砖讬 砖诇 讞讜诇讬谉 讻讜' 讜讗诐 转讗诪专 转拽砖讛 讻讜' 讚拽转谞讬 砖诇讬砖讬 讘转专讜诪讛 驻讜住诇 讻讜' 注讻"诇 讜诇讗 诪砖诪注 诇讛讜 诇讞诇拽 讘讬谉 转专讜诪讛 砖谞注砖讛 注讟"拽 讜讘讬谉 讞讜诇讬谉 砖谞注砖讜 注讟"拽 讜诇讬讻讗 诇讗拽砖讜讬讬 讚注诇 讻专讞讱 诇讗 讚诪讬讗 讚讛转诐 诪砖讜诐 转专讜诪讛 讙讜驻讛 讛讗讜讻诇 砖诇讬砖讬 砖诇讛 驻住讜诇 讙讜驻讜 诇讗讻讜诇 讗驻讬' 转专讜诪讛 讻讚讗诪专 专讘讬 讬讜谞转谉 诇注讬诇 讜讛讻讗 讘砖诇讬砖讬 讘讞讜诇讬谉 注讟"拽 讗讬谉 讙讜驻讜 谞驻住诇 诪诇讗讻讜诇 讗驻讬' 讘拽讜讚砖 讚讬砖 诇讜诪专 讚注诇 讻专讞讱 专讘讬 讬爪讞拽 诇讬转 诇讬讛 讛讗 讚注讜诇讗 讜讚专讘讬 讬讜谞转谉 讚诇注讬诇 讚讻诪讜 讚谞讬诪讗 诇专讘讬 讬爪讞拽 讚讗讬谉 讗讜讻诇 砖诇讬砖讬 砖诇 讟"拽 驻讜住诇 讙讜驻讜 诇讗讻讜诇 讘拽讜讚砖 诪讟注诐 砖讗讬谞讜 注讜砖讛 专讘讬注讬 讘拽讜讚砖 讛讻讬 谞诪讬 砖诇讬砖讬 砖诇 转专讜诪讛 讗讜 注讟"转 讛讗讜讻诇讜 讗讬谉 讙讜驻讜 驻住讜诇 讗驻讬诇讜 诇讗讻讜诇 拽讜讚砖 诪讛讗讬 讟注诪讗 砖讗讬谞讜 注讜砖讛 专讘讬注讬 讗诇讗 拽讜讚砖 诪拽讜讚砖 讗讱 拽砖讛 诇驻讬 讝讛 讗诪讗讬 砖讘讬拽 讛讗讬 转谞讗 讞讜诇讬谉 讚拽转谞讬 讘讘讘讗 讚专讬砖讗 讜转谞讗 讘讛讱 讘讘讗 转专讜诪讛 砖谞注砖讜 注讟"拽 讗诪讗讬 诇讗 转谞讗 谞诪讬 讘讛讱 讘讘讗 讞讜诇讬谉 砖谞注砖讜 注讟"拽 讜讗驻砖专 讚诇专讘讜转讗 拽转谞讬 转专讜诪讛 讘讛讱 讘讘讗 讚讗注"讙 讚讛专讘讬注讬 诪讬驻住讬诇 诇讬讻讗 讗讬住讜专讗 诇讗讜讻诇讛 诪砖讜诐 转专讜诪讛 讟诪讗讛 讻讬讜谉 讚讘转专讜诪讛 注爪诪讛 诇讬讻讗 专讘讬注讬 讻诪讜 砖讻转讘讜 讛转讜住驻讜转 诇注讬诇:





讞讻诪转 砖诇诪讛

专砖"讬 讘讚"讛 讚诇讬讻讗 讻讝讬转 讻讜' 讗讘转专讬讛 讛谞讞 诇谞讬讬讚 讻讜' 讛讚"讗:


转讜住' 讘讚"讛 讗讬谉 诇讱 讻讜' 诇讗 讬讗讻诇 诪讗讬 诇讗讜 讚谞讙注 讘讜 讜讛讜讗 讚拽专讬 讻讜' 讻爪"诇:





专砖"砖

讙诪专讗 讛讗讜讻诇 砖诇讬砖讬 砖诇 转专讜诪讛 注爪诪讛 讗住讜专 诇讗讻讜诇 讻讜'. 讙诐 诪讻讗谉 讛讜讬 转讬讜讘转讗 诇讛诪讬 谞驻转讜讞 (驻专驻专 讚 讘) 砖讻' 讚讘讗讜讻诇讬谉 讟诪讗讬谉 讛讗住讜专讬谉 讘讗讻讬诇讛 诇"讙 驻住讜诇 讙讜讬讛. 砖讛专讬 砖诇讬砖讬 砖诇 转专讜诪讛 讗住讜专 讘讗讻讬诇讛 讜讙讝专讜 注诇讬讜. 讜讻讘专 讛砖讘转讬 注诇讬讜 讘砖讘转 (讬讚) 讘讚"讛 讜讚注. 讜讗讚专讘讛 谞专讗讛 诪驻谞讬 讚注讘讬讚 讗讬住讜专讗 讛讜讛 住"讚 讚诇讬拽谞住讬讛 诇讗住专讜 讗驻讬' 讘诪讙注 讻讚讘住诪讜讱. 讚注诇 讟注诐 讛转讜住' 拽砖讛 讚讛讜讬 讙讝专讛 诇讙讝专讛. 讜注讬' 住讜讟讛 (诇) 讘转讚"讛 住' 讛讬砖专 讘住讜驻讜:



专砖"讬 讚"讛 讚诇讬讻讗 讻讝讬转. 诇转专讜诪讛 讚驻转讬讻讗 讘讬讛. 讻爪"诇:



专砖"讬 讚"讛 讜诪讜转专 诇讬讙注. 讜专' 讬讜谞转谉 讗讬讬专讬 讻讜'. 讻爪"诇:



转讚"讛 讗讬谉 诇讱. 讜讛讗 讚拽专讬 诇专讘讬注讬 讘拽讚砖 讘驻' 讻"砖 诪注诇讛 讘注诇诪讗. 讘注谞讬讜转讬 诇讗 诪爪讗转讬 砖诐:





讛讙讛讜转 讬注讘"抓

专砖状讬 讚"讛 讚诇讬讻讗 讻讝讬转 讜讻讜壮 讜注讜讚 讚砖谞讬 驻住讬诇 诇讛 讻爪状诇:


讚"讛 拽讚砖 诪拽讜讚砖 讜讻讜壮 讛诪拽讜讚砖 讘拽讚讜砖转 驻讛 讻爪"诇:

